Assassin's Creed

**Assassin's Creed**-ը Ubisoft-ի կողմից հրատարակված պատմական մարտա-արկածային տեսախաղերի շարք և մեդիա ֆրանշիզա է, որը հիմնականում մշակվել է Ubisoft Montreal ստուդիայի կողմից՝ Anvil խաղային շարժիչի հիման վրա։ Պատրիս Դեզիլեի, Ջեյդ Ռեյմոնդի և Քորի Մեյի կողմից ստեղծված շարքը ներկայացնում է ազատ կամքի համար պայքարող Ասասինների միաբանության և բացարձակ վերահսկողության միջոցով կարգուկանոնի ձգտող Տաճարականների միաբանության (Տամպլիերների) միջև դարավոր հորինված հակամարտությունը։ Սյուժեն հմտորեն միահյուսում է իրական պատմական իրադարձություններն ու դեմքերը գիտաֆանտաստիկ և գեղարվեստական տարրերի հետ։ Համարվելով «Պարսկաստանի արքայազնը» (Prince of Persia) շարքի հոգևոր իրավահաջորդը՝ խաղը ոգեշնչվել է սլովենացի գրող Վլադիմիր Բարտոլի «Ալամուտ» վեպից, որը հիմնված է միջնադարյան Իրանի հաշաշինների (նիզարիների) աղանդի պատմության վրա։

## Խաղի մշակման պատմություն
«Assassin's Creed» շարքի առաջին խաղի հայեցակարգը սկզբնավորվել է «Prince of Persia: The Sands of Time»-ի շարունակության գաղափարից, որը նախատեսված էր յոթերորդ սերնդի խաղային համակարգերի համար: Ubisoft Montreal-ի թիմը որոշեց նախագիծը տեղափոխել բաց աշխարհի ձևաչափ՝ օգտագործելով նոր հզորությունները՝ մեծածավալ տարածքներ և ամբոխներ պատկերելու համար: Ստեղծագործական թիմը ցանկանում էր հեռանալ գահաժառանգ արքայազնի կերպարից՝ կենտրոնանալով գաղտնի միությունների, մասնավորապես՝ շիա իսլամի հետևորդ հանդիսացող պատմական նիզարի-հաշաշինների աղանդի վրա: Պատմողական հիմքում ընկած էր Վլադիմիր Բարտոլի 1938 թվականի «Ալամուտ» վեպը, որը պատմում է Խաչակրաց արշավանքների ժամանակաշրջանում Հասան ալ-Սաբբահի գլխավորած մարդասպանների մասին: Նախնական տարբերակում, որը կրում էր «Prince of Persia: Assassin» աշխատանքային անվանումը, խաղացողը պետք է կառավարեր արքայազնին ուղեկցող թիկնապահին, սակայն Ubisoft-ի ղեկավարությունը մտահոգություն հայտնեց արքայազնի՝ որպես ոչ խաղային կերպարի հանդես գալու վերաբերյալ: Արդյունքում ստեղծվեց նոր անկախ նախագիծ՝ «Assassin's Creed», որի անվանումն ու գաղափարախոսությունը հիմնվեցին հաշաշինների հավատամքի վրա՝ «Ոչինչ ճշմարիտ չէ, ամեն ինչ թույլատրելի է»: Պատմական իրադարձությունները ժամանակակից սյուժեին կապելու և խաղային որոշ մեխանիկաներ (օրինակ՝ կերպարի մահը) հիմնավորելու համար մշակվեցին «Անիմուս» սարքի և գենետիկ հիշողության հայեցակարգերը:

## Խաղի ընթացքը
«Assassin's Creed» շարքի խաղերի սյուժեն կենտրոնանում է Ասասինների միաբանության մեկ կամ մի քանի հորինված անդամների շուրջ։ Նրանց հիշողությունները վերապրում է ժամանակակից դարաշրջանում գործող հերոսը՝ «Անիմուս» կոչվող սարքի և դրա տարբերակների միջոցով։ «Անիմուսը» հնարավորություն է տալիս օգտատիրոջը հետազոտել գենետիկորեն փոխանցված հիշողությունները։ Խաղի համատեքստում սա ապահովում է դիեգետիկ ինտերֆեյս իրական խաղացողի համար՝ ցուցադրելով այնպիսի տարրեր, ինչպիսիք են կյանքի սանդղակը, մինի-քարտեզը և առաջադրանքի նպատակները, կարծես դրանք ներկայացված լինեն հենց սարքի կողմից։ Բացի այդ, եթե խաղացողը պատճառ է դառնում պատմական կերպարի մահվան կամ ձախողում է առաջադրանքը, դա մեկնաբանվում է որպես գենետիկ հիշողության ապասինխրոնացում (դեսինխրոնիզացիա), ինչը թույլ է տալիս կրկին փորձել առաջադրանքը։ «Անիմուսի» միջոցով խաղացողը կարող է վերադառնալ և կրկնել ցանկացած արդեն ավարտված առաքելություն. օրինակ՝ «Assassin's Creed: Brotherhood» խաղում խաղացողը հասնում է սինխրոնացման ավելի բարձր մակարդակի՝ կատարելով առաջադրանքը որոշակի ձևով, օրինակ՝ սպանելով միայն թիրախին։ Սարքը նաև փոխանցում է հատուկ ունակություններ ժամանակակից կերպարին, որոնք օգնում են նրան ամբոխի մեջ տեսնել թիրախը կամ այլ ուշագրավ օբյեկտներ։

Ասասինների կերպարներով խաղալիս գործողությունները սովորաբար ներկայացվում են երրորդ դեմքից՝ բաց աշխարհի (open world) միջավայրում, որը խաղացողին տրամադրում է տեղաշարժման մեծ ազատություն և թույլ է տալիս ուսումնասիրել վիրտուալ տարածքն առանց սահմանափակումների: Խաղային գործընթացում առանցքային է գաղտնագործունեությունը (stealth), որը ենթադրում է թշնամուց աննկատ մնալու և բացահայտ բախումներից խուսափելու մարտավարություն, ինչպես նաև պարկուրը` քաղաքային միջավայրում արգելքների հաղթահարման և տեղաշարժման արդյունավետ եղանակը, որը ներառում է վազք, մագլցում և թռիչքներ շենքերի ու այլ կառույցների վրայով: Խաղերն ունեն առաքելությունների վրա հիմնված կառուցվածք, որոնք հետևում են գլխավոր սյուժեին՝ խաղացողին հանձնարարելով իրականացնել հանրային դեմքերի սպանություններ կամ գաղտնի գործողություններ: Բացի այդ, հասանելի են բազմաթիվ կողմնակի առաջադրանքներ, ինչպիսիք են ընդարձակ քաղաքների քարտեզագրումը բարձր դիտակետերից, որին հաջորդում է «Հավատի թռիչքը» (Leap of Faith) դեպի խոտի դեզը, քաղաքներում թաքնված գանձերի հավաքումը, մասունքների որոնումը հնագույն ավերակներում կամ քաղաքի վերականգնման ֆինանսավորումը՝ խանութների գնման և արդիականացման միջոցով: Որոշ դեպքերում խաղացողն ուղղակիորեն կառավարում է ժամանակակից հերոսին, որը «Անիմուսի» օգտագործման արդյունքում առաջացած «ներթափանցման էֆեկտի» (Bleeding Effect) շնորհիվ յուրացրել է ասասինների հմտությունները, ինչպես նաև տիրապետում է «Արծվի տեսողություն» (Eagle Vision) գենետիկ ունակությանը, որը թույլ է տալիս տարբերակել դաշնակիցներին, թշնամիներին և թիրախներին՝ լուսավորելով նրանց տարբեր գույներով:

Խաղերում կիրառվում է ակտիվ և պասիվ գործողությունների հայեցակարգը․ ակտիվ գործողությունները, ինչպիսիք են վազքը, շենքերի պատերով մագլցումը կամ տանիքների միջև թռիչքները, ավելի մեծ հավանականությամբ են գրավում մոտակա զինվորների ուշադրությունը։ Երբ զինվորները հայտնվում են տագնապի վիճակում, խաղացողը պետք է կամ մարտի բռնվի նրանց հետ, կամ դուրս գա նրանց տեսադաշտից, գտնի թաքստոց (օրինակ՝ խոտի դեզ կամ ջրհոր) և սպասի, մինչև տագնապի մակարդակը նվազի։ Մարտական համակարգը ներառում է մի շարք յուրահատուկ զենքեր, զրահներ և հնարքներ, այդ թվում՝ դաստակին ամրացված թևնոցի մեջ թաքցված գաղտնի շեղբը, որը դուրս է գալիս զսպանակային մեխանիզմի միջոցով և օգտագործվում է աննկատ սպանություններ իրականացնելու համար։

## Հիմնական խաղերը
#### Assassin's Creed
Շարքի առաջին խաղը թողարկվել է 2007 թվականի նոյեմբերին PlayStation 3 և Xbox 360 խաղային համակարգերի համար, իսկ 2008 թվականի ապրիլին՝ Microsoft Windows-ի համար: Այն ներկայացնում է 12-րդ դարի վերջի Սուրբ Երկրի պատմական վերակազմությունը (մասնավորապես՝ Մասյաֆ, Երուսաղեմ, Ակրա և Դամասկոս քաղաքները), իսկ սյուժեն ներառում է տվյալ ժամանակաշրջանի իրական պատմական դեմքեր ու իրադարձություններ:

Պատմությունը բաղկացած է երկու մասից. առաջինը տեղի է ունենում արդի ժամանակներում և հետևում է Դեսմոնդ Մայլսին, իսկ երկրորդը ծավալվում է 1191 թվականին՝ ներկայացնելով Դեսմոնդի նախնուն՝ Երրորդ խաչակրաց արշավանքի ժամանակների ասասինների միաբանության անդամ Ալտաիր իբն Լա-Ահադին: Դեսմոնդի պատմությունն սկսվում է «Աբստերգո Ինդասթրիզ» (Abstergo Industries) ընկերության կողմից նրա առևանգմամբ, որի գլխավոր գիտնական դոկտոր Ուորեն Վիդիկը ստիպում է նրան հետազոտել Ալտաիրի հիշողությունները «Անիմուս» սարքի միջոցով: Այդպիսով «Աբստերգոն» հույս ունի գտնել հզոր արտեֆակտները՝ «Էդեմի մասունքները», որոնց համար ասասիններն ու նրանց մրցակից տամպլիերները պայքարել են դարեր շարունակ: Ալտաիրի պատմությունն սկսվում է նրա կոչումազրկմամբ՝ տամպլիերներից «Էդեմի մասունքը»՝ «Էդեմի խնձորը», հետ ստանալու ձախողված փորձից հետո: Իրեն արդարացնելու համար Ալտաիրին հանձնարարվում է Սուրբ Երկրի տարածքում սպանել տամպլիերների ինը առանցքային թիրախների:

«Assassin's Creed»-ի առաջին խաղը ներմուծեց առանցքային տարրեր, որոնք պահպանվեցին շարքի հետագա բոլոր մասերում: Խաղացողները կարող են ազատորեն հետազոտել խաղի բաց աշխարհը՝ օգտագործելով Ալտաիրի պարկուրի և մագլցման հմտությունները միջավայրում տեղաշարժվելու համար: Խաղն աչքի է ընկնում նաև կատարելագործված մարտական համակարգով, որտեղ հնարավոր է արգելափակել և հակադարձել թշնամու հարվածները, ինչպես նաև գաղտնագործունեության մեխանիկաներով (օրինակ՝ ամբոխի մեջ թաքնվելը), ինչը թույլ է տալիս աննկատ մնալ կամ մոլորեցնել հետապնդող զինվորներին: Թեև խաղացողները կարող էին ընտրել գլխավոր թիրախների սպանության հերթականությունը, առաքելությունների կառուցվածքը համարվում էր գծային և միօրինակ, քանի որ յուրաքանչյուր սպանությունից առաջ անհրաժեշտ էր կատարել մի քանի կողմնակի առաջադրանքներ: Կողմնակի առաքելությունների այս պարտադիր պայմանը խաղի ամենաշատ քննադատված կողմերից էր, ուստի շարքի հաջորդ մասերում դրանից հրաժարվեցին:

#### Assassin’s Creed II
«Assassin's Creed II»-ը առաջին խաղի անմիջական շարունակությունն է, որը թողարկվել է 2009 թվականի նոյեմբերին PlayStation 3 և Xbox 360, 2010-ի մարտին՝ Windows, իսկ հոկտեմբերին՝ OS X համակարգերի համար։ Արդի ժամանակների սյուժեն դարձյալ հետևում է Դեսմոնդին, որն ասասինների գաղտնի գործակալ Լյուսի Սթիլմանի օգնությամբ փախչում է «Աբստերգոյից» (որը, ինչպես պարզվեց նախորդ խաղի վերջում, ժամանակակից տամպլիերների քողարկված կազմակերպությունն է) և տեղափոխվում նրա թիմի թաքստոցը։ Հույս ունենալով Դեսմոնդին պատրաստել որպես ասասին՝ նրան միացնում են «Անիմուս 2.0» սարքին, որտեղ նա սկսում է զգալ ներթափանցման էֆեկտը։ Սա թույլ է տալիս Դեսմոնդին յուրացնել իր նախնիների հմտությունները, սակայն բացասաբար է անդրադառնում նրա հոգեկան առողջության վրա, քանի որ նախնիների հիշողությունները աստիճանաբար սկսում են փոխարինել իր սեփականին։ 

Հիմնական սյուժեն ծավալվում է 15-րդ դարի վերջի Իտալական վերածննդի գագաթնակետին և հետևում է Դեսմոնդի նախնի Էցիո Աուդիտորե դա Ֆիրենցեին՝ ֆլորենցիացի երիտասարդ ազնվականին, որն ստիպված է լինում դառնալ ասասին այն բանից հետո, երբ տամպլիերները սպանում են նրա հորն ու եղբայրներին։ Վրեժխնդրության ճանապարհին Էցիոն ձեռք է բերում դաշնակիցներ, ինչպիսիք են Լեոնարդո դա Վինչին ու Կատերինա Սֆորցան, և պայքարում է թշնամիների՝ Պացցիների ընտանիքի ու Ռոդրիգո Բորջիայի դեմ։ Էցիոն նաև առնչվում է Առաջին քաղաքակրթության թողած տեխնոլոգիաներին․ մի ռասայի, որն ստեղծել էր մարդկությունն ու «Էդեմի մասունքները» և կործանվել էր աղետալի իրադարձության հետևանքով։

Առաջին խաղի նման, «Assassin's Creed II»-ը նույնպես ներառում է իրական պատմական իրադարձություններ և ներկայացնում է տվյալ ժամանակաշրջանի մի քանի քաղաքների վերակազմությունները (տվյալ դեպքում՝ Ֆլորենցիա, Վենետիկ, Ֆորլի, Սան Ջիմինիանո և Մոնտերիջոնի)։ Առաքելությունները բաժանված են հիմնական սյուժետային առաջադրանքների, որոնք իրենց հերթին բաղկացած են Էցիոյի կյանքի կարևոր փուլերն արտացոլող «հիշողությունների հաջորդականություններից», և կողմնակի առաջադրանքների, որոնք կարող են կատարվել ցանկացած ժամանակ։ Առաքելությունների կառուցվածքի այս մոտեցումը պահպանվել է շարքի բոլոր հաջորդ խաղերում։
Մոնտերիջոնիում գտնվող Աուդիտորե դաստակերտը, որը խաղի մեծ մասում ծառայում է որպես Էցիոյի հիմնական հենակետ, ունի մի շարք գործառույթներ։ Դրանք կարող են ընդլայնվել՝ վճարելով հարակից շինությունների արդիականացման, ինչպես նաև դաստակերտի համար արվեստի գործեր, զենք ու զրահ գնելու միջոցով։ Իր հերթին, դաստակերտը խաղացողի համար ստեղծում է եկամուտ, որի չափը կախված է կատարված բարելավումներից և ձեռքբերված իրերից։

#### Assassin’s Creed։ Brotherhood
«Assassin's Creed: Brotherhood»-ը «Assassin's Creed II»-ի շարունակությունն է, որը թողարկվել է 2010 թվականի նոյեմբերին PlayStation 3 և Xbox 360, 2011-ի մարտին՝ Windows, իսկ մայիսին՝ OS X համակարգերի համար։ Խաղն սկսվում է նախորդ մասի իրադարձություններից անմիջապես հետո, որի վերջում Առաջին քաղաքակրթության ներկայացուցիչ Միներվան նախազգուշացրել էր Դեսմոնդին սպասվող արեգակնային բռնկման մասին, որը մի քանի ամսից պետք է հարվածի Երկրին և կործանի մարդկությունը։ Դեսմոնդն ու իր թիմը մեկնում են Մոնտերիջոնի, որտեղ հիմնում են նոր թաքստոց և շարունակում են հետազոտել Էցիոյի հիշողությունները՝ նրա «Էդեմի խնձորը» գտնելու նպատակով։ Նրանք հավատում են, որ հենց դա է արեգակնային բռնկումը կանգնեցնելու բանալին։ 
Հիմնական սյուժեն շարունակվում է «Assassin's Creed II»-ի իրադարձություններից հետո․ Էցիոն մեկնում է Իտալիայում տամպլիերների իշխանության կենտրոնը հանդիսացող Հռոմ, որպեսզի վերականգնի Ասասինների եղբայրությունը և հաղթի Բորջիաների ընտանիքին, որոնք հարձակվել էին Մոնտերիջոնիի վրա և գողացել «Էդեմի խնձորը»։ 

«Brotherhood»-ը պահպանում է նախորդ խաղի բազմաթիվ առանձնահատկություններ, թեև գործողությունները հիմնականում ծավալվում են մեկ քաղաքում՝ Հռոմում: Աուդիտորե դաստակերտի նմանությամբ, խաղացողները կարող են գնել և արդիականացնել խանութներ ու այլ շինություններ ամբողջ քաղաքում՝ ընդհանուր եկամուտն ավելացնելու համար: Սակայն այդ հնարավորությունն ստանալու համար նախ անհրաժեշտ է ոչնչացնել քաղաքի տարբեր թաղամասերը վերահսկող Բորջիաների աշտարակները: Խաղում ներմուծվում է Ասասինների եղբայրության համակարգը, որը թույլ է տալիս Էցիոյին փրկել քաղաքացիներին, հավաքագրել նրանց և վարժեցնել որպես ասասինների: Այս ասասիններին կարելի է ուղարկել տարբեր առաքելությունների ամբողջ Եվրոպայում՝ փորձ ձեռք բերելու համար, կամ կանչել անմիջական օգնության՝ սեփական առաջադրանքների ժամանակ: Շարքում առաջին անգամ ներառվեց նաև բազմախաղացող ռեժիմը (multiplayer), որտեղ խաղացողները հանդես են գալիս որպես «Աբստերգոյի» աշխատակիցներ և վերապրում են Վերածննդի դարաշրջանի տամպլիերների գենետիկ հիշողությունները: «Brotherhood»-ը վերջին խաղն էր, որի ստեղծագործական տնօրենը շարքի հիմնադիր Պատրիս Դեզիլեն էր:

#### Assassin's Creed: Revelations
«Assassin's Creed: Revelations»-ը Էցիոյի եռերգության եզրափակիչ մասն է, որը թողարկվել է 2011 թվականի նոյեմբերին PlayStation 3, Xbox 360 և Windows համակարգերի համար։ «Brotherhood»-ի իրադարձություններից հետո, երբ Դեսմոնդը Յունոնայի ազդեցության տակ սպանեց տամպլիերների երկակի գործակալ Լյուսիին, նա ընկել է կոմայի մեջ և նորից միացվել «Անիմուսին»՝ իր գիտակցությունը փրկելու համար։ Սարքի համակարգչային միջուկում Դեսմոնդը հանդիպում է «Աբստերգոյի» նախորդ փորձարկվողի՝ Քլեյ Կաչմարեկի պահպանված գիտակցությանը, որը բացատրում է, որ Դեսմոնդը պետք է հասնի լիակատար սինխրոնացման Ալտաիրի և Էցիոյի հետ, այլապես նրա ուղեղը կտառապի թուլամտությամբ։
Դեսմոնդը շարունակում է հետազոտել Էցիոյի հիշողությունները, որը «Brotherhood»-ի իրադարձություններից մի քանի տարի անց մեկնում է Կոստանդնուպոլիս՝ գտնելու Ալտաիրի կողմից կառուցված գրադարանի հինգ բանալիները։ Ըստ ավանդության՝ այդտեղ պահվում է այն ուժը, որը կարող է վերջ դնել ասասինների և տամպլիերների հակամարտությանը։ Կոստանդնուպոլսում Էցիոն ներքաշվում է սուլթան Բայազիդ II-ի որդիների՝ Սելիմի և Ահմեդի միջև ընթացող գահակալական պայքարի մեջ և բախվում բյուզանդական տամպլիերների դավադրությանը, որոնք օգտվում են քաոսից՝ քաղաքը հետ նվաճելու համար։

Ի սկզբանե «Revelations»-ը հայտարարվել էր որպես «Assassin's Creed: Lost Legacy» և նախատեսված էր Nintendo 3DS խաղային համակարգի համար։ Ըստ նախնական գաղափարի՝ Էցիոն պետք է մեկներ Մասյաֆ՝ հետազոտելու Ալտաիրի ժառանգությունը և բացահայտելու Ասասինների եղբայրության ակունքները։ Սակայն 2011 թվականի հուլիսի 15-ին «Lost Legacy»-ի մշակումը չեղարկվեց, քանի որ Ubisoft-ը որոշեց ընդլայնել նախագիծը և տեղափոխել այն PlayStation 3, Xbox 360 և PC հարթակներ՝ որպես շարքի լիարժեք հիմնական մաս։ Սկզբնական սյուժետային հիմքը պահպանվեց և վերածվեց վերջնական խաղի պատմության։
Խաղում ներմուծվեցին բազմաթիվ նոր համակարգեր և լրացուցիչ զենքեր, ինչպիսիք են ռումբերի պատրաստումը և ասասինների հավաքագրման ընդլայնված համակարգը։ Բազմախաղացող ռեժիմը վերադարձավ նոր կերպարներով, խաղաոճերով և քարտեզներով. խաղացողները դարձյալ ստանձնում են տամպլիերների դերը, և խաղային մակարդակի ու կոչման բարձրացմանը զուգընթաց նրանց բացահայտվում են նոր մանրամասներ «Աբստերգոյի» պատմության մասին։

#### Assassin's Creed III
«Assassin's Creed III»-ը թողարկվել է 2012 թվականի հոկտեմբերին PlayStation 3 և Xbox 360, իսկ նոյեմբերին՝ Wii U և Windows համակարգերի համար։ Խաղի վերամշակված տարբերակը՝ թարմացված գրաֆիկայով, լույս է տեսել 2019 թվականի մարտին Windows, PlayStation 4 և Xbox One, իսկ մայիսին՝ Nintendo Switch հարթակների համար։ Սա շարքի վերջին խաղն է, որը հետևում է Դեսմոնդին. վերջինս մեկնում է Նյու Յորքում գտնվող Առաջին քաղաքակրթության Մեծ տաճար՝ գտնելու այն տեխնոլոգիան, որն անհրաժեշտ է Երկրին սպառնացող արեգակնային բռնկումը կանխելու համար։ 
Պարզելով, որ Տաճարի ներքին սենյակներ մուտք գործելու համար անհրաժեշտ է հատուկ բանալի, Դեսմոնդը «Անիմուսի» միջոցով վերապրում է իր երկու նախնիների հիշողությունները, որոնք տարբեր ժամանակներում տիրել են այդ բանալուն։ Առաջինը 18-րդ դարի բրիտանացի տամպլիեր Հեյթեմ Քենուեյն է, որը մեկնում է ամերիկյան գաղութներ՝ Մեծ տաճարը գտնելու նպատակով։ Երկրորդը Հեյթեմի որդին է՝ Ռատոնհնհակեթոնը (հետագայում հայտնի որպես Կոնոր), որն ունի մոհավկյան ծագում։ Նա դառնում է ասսասին՝ վրեժ լուծելու տամպլիերներից, որոնց համարում է իր գյուղի կործանման և մոր մահվան մեղավորը։ Այդ նպատակով Կոնորը ներքաշվում է Ամերիկյան հեղափոխության մեջ՝ աջակցելով հայրենասերների պայքարին և բախվելով Հեյթեմի ու տամպլիերների խմբավորման հետ, որոնք հույս ունեին օգտագործել հեղափոխությունը սեփական շահերի համար։

«Assassin's Creed III»-ն ունի նախորդ խաղերին նման կառուցվածք. առաքելությունները ծավալվում են գաղութատիրական դարաշրջանի Բոստոնի և Նյու Յորքի վրա հիմնված բաց աշխարհի քարտեզներում: Խաղն առաջարկում է ընդարձակ վայրի տարածքներ՝ ի դեմս «Ֆրոնտիրի» և Դևենպորտի բնակավայրի, որտեղ խաղացողը կարող է որսալ կենդանիներ՝ հումք ձեռք բերելու համար: Այդ նյութերն այնուհետև կարող են օգտագործվել ապրանքներ պատրաստելու համար, որոնք վաճառվում կամ փոխանակվում են գաղութների տարածքում: Շարքում առաջին անգամ ներմուծվում են ծովային մարտերը, որոնց ժամանակ խաղացողը պետք է ղեկավարի «Ակվիլա» կոչվող ռազմանավը վտանգավոր ջրերում և մարտեր մղի այլ նավերի դեմ՝ օգտագործելով թնդանոթներն ու հրանոթները: Նախորդ երկու խաղերի բազմախաղացող ռեժիմը վերադառնում է նաև այս մասում՝ ներառելով Գաղութատիրական Ամերիկայով ոգեշնչված նոր կերպարներ, քարտեզներ և խաղաոճեր, սակայն այս անգամ այն չի պարունակում զգալի սյուժետային տարրեր: 

#### Assassin's Creed IV: Black Flag
«Assassin's Creed IV: Black Flag»-ը թողարկվել է 2013 թվականի հոկտեմբերին PlayStation 3, Xbox 360 և Wii U, իսկ նոյեմբերին՝ PlayStation 4, Xbox One և Windows խաղային համակարգերի համար։ «Assassin's Creed III»-ի հանգուցալուծումից հետո, որտեղ Դեսմոնդը զոհաբերեց իրեն հանուն Երկրի փրկության, «Աբստերգո» ընկերությունը նրա մարմնից նմուշներ է վերցնում՝ նախնիների գենետիկ հիշողությունների հետազոտումը շարունակելու նպատակով։ Խաղացողը հանդես է գալիս որպես «Աբստերգոյի» անանուն աշխատակից, որի խնդիրն է վերլուծել 18-րդ դարի ծովահեն և Կոնորի պապի՝ Էդվարդ Քենուեյի հիշողությունները։ Պաշտոնապես հետազոտությունն իրականացվում է «Անիմուսի» հիմքով ինտերակտիվ ֆիլմ ստեղծելու պատրվակով, սակայն իրականում «Աբստերգոն» փնտրում է «Աստղադիտարանը»՝ Առաջին քաղաքակրթության կառույցը, որը թույլ է տալիս տեսնել ցանկացած մարդու աչքերով մոլորակի ցանկացած կետում։ Որպես Էդվարդ՝ խաղացողը պետք է բացահայտի բարձրաստիճան տամպլիերների դավադրությունը, որոնք փորձում են մանիպուլացնել Բրիտանական և Իսպանական կայսրություններին՝ գտնելու «Իմաստունին» (Բարթոլոմյու Ռոբերտս), որը միակն է, ով կարող է նրանց առաջնորդել դեպի Աստղադիտարան։

«Black Flag»-ը պահպանում է «Assassin's Creed III»-ի խաղային մեխանիկաների զգալի մասը, ներառյալ նավերով հետախուզումն ու ծովային մարտերը։ Շարքում առաջին անգամ ծովային հետազոտությունները դառնում են խաղի առանցքային բաղադրիչը. խաղացողները կարող են ղեկավարել Էդվարդի ռազմանավը, մարտի բռնվել հակառակորդի նավերի հետ կամ որսալ ծովային կենդանիներ։ Խաղն ընձեռում է ընդարձակ բաց աշխարհ, որն ընդգրկում է Վեստ Ինդիան. խաղացողները հնարավորություն ունեն հետազոտել Հավանա, Նասաու և Քինգսթոն քաղաքները, ինչպես նաև բազմաթիվ կղզիներ, ամրոցներ և խորտակված նավեր։ Բազմախաղացող ռեժիմը դարձյալ հասանելի է, թեև այն ամբողջությամբ սահմանափակված է ցամաքային գործողություններով։

#### Assassin's Creed Rogue
«Assassin's Creed Rogue»-ը շարքի վերջին խաղն է, որը մշակվել է յոթերորդ սերնդի խաղային համակարգերի համար․ այն թողարկվել է 2014 թվականի նոյեմբերին PlayStation 3 և Xbox 360, իսկ 2015-ի մարտին՝ Windows համակարգերի համար։ Խաղի վերամշակված (remastered) տարբերակը լույս է տեսել 2018 թվականի մարտին PlayStation 4 և Xbox One հարթակների համար։ Արդի ժամանակներում խաղացողները դարձյալ ստանձնում են «Աբստերգոյի» անանուն աշխատակցի դերը, որի խնդիրն է հետազոտել 18-րդ դարի ասսասին Շեյ Պատրիկ Քորմակի հիշողությունները։ Վերջինս, «Աբստերգոյին» անհայտ պատճառներով, լքել էր միաբանությունը և միացել տամպլիերներին։ Հետաքննության ընթացքում խաղացողը պատահաբար ակտիվացնում է հիշողության թաքնված ֆայլ, որը վարակում է «Անիմուսի» սերվերները, և ստիպված է լինում ավարտին հասցնել Շեյի հիշողությունների վերլուծությունը՝ համակարգը մաքրելու համար։

Հիմնական սյուժեն ծավալվում է Յոթնամյա պատերազմի ժամանակաշրջանում և հետևում է Շեյին, որն սկզբում հանդես է գալիս որպես տաղանդավոր, բայց անհնազանդ ասսասին-աշակերտ։ Ականատես լինելով ասսասինների երկերեսանիությանը և «Էդեմի մասունքների» կուրորեն հետապնդման ճանապարհին խաղաղ բնակիչների կյանքը զոհաբերելու պատրաստակամությանը՝ Շեյը դավաճանում է նրանց և միանում տամպլիերներին։ Նա օգնում է իր նոր դաշնակիցներին որսալ նախկին եղբայրության անդամներին՝ կանխելու համար անմեղ մարդկանց հետագա վտանգումը։ Շեյի պատմությունը տեղի է ունենում «Black Flag» և «Assassin's Creed III» խաղերի իրադարձությունների միջև՝ լրացնելով դրանց սյուժետային բացերը։ Ըստ Ubisoft-ի՝ այն հանդիսանում է «վճռորոշ օղակ Քենուեյների սագայի», ինչպես նաև «Assassin's Creed Unity»-ի միջև։ Խաղում հանդես են գալիս նախորդ մասերից հայտնի մի քանի առանցքային կերպարներ, այդ թվում՝ Հեյթեմ Քենուեյը, Աքիլլես Դևենպորտը և Ադեվալեն։

#### Assassin's Creed Unity
«Assassin's Creed Unity»-ն թողարկվել է «Rogue»-ի հետ միաժամանակ՝ 2014 թվականի նոյեմբերին PlayStation 4, Xbox One և Windows, իսկ 2020 թվականի դեկտեմբերին՝ Google Stadia խաղային համակարգերի համար։ Արդի ժամանակներում խաղացողը հանդես է գալիս որպես «Հելիքս» սարքի օգտատեր. սա «Անիմուսի» տեխնոլոգիայով աշխատող խաղային համակարգ է՝ ստեղծված «Աբստերգոյի» կողմից, որը հույս ունի օգտագործել անտեղյակ խաղացողների բազան նոր «Էդեմի մասունքներ» գտնելու նպատակով։ Խաղի ընթացքում ժամանակակից ասսասինները կապվում են խաղացողի հետ և հրավիրում նրան միանալ իրենց որպես նորեկ՝ օգնելու 18-րդ դարի «Իմաստունի» մարմինը գտնելու հարցում։ Հիմնական սյուժեն ծավալվում է Փարիզում՝ Ֆրանսիական հեղափոխության ժամանակաշրջանում, և հետևում է ասսասին Առնո Դորիանին։ Վերջինս փորձում է քավել իր մեղքերը խորթ հոր մահից հետո, ինչը նրան հանգեցնում է տամպլիերների ներքին հակամարտության բացահայտմանը, որն առաջացել էր հեղափոխության հետևանքով։

2014 թվականի մարտի 19-ին համացանցում հայտնվեցին «Unity» անվանումը կամ աշխատանքային կոդը կրող հաջորդ խաղի լուսանկարները, որոնցում պատկերված էր նոր ասասին Փարիզում։ Մարտի 21-ին Ubisoft-ը հաստատեց խաղի գոյությունը՝ հայտարարելով, որ այն մշակման փուլում է եղել ավելի քան երեք տարի, և ներկայացրեց նախնական կադրեր։ Խաղն առանձնանում է նախորդների համեմատ զգալիորեն բարելավված գրաֆիկայով և մի շարք նոր մեխանիկաներով, ներառյալ չորս խաղացողի համար նախատեսված համատեղ ռեժիմը, որն առաջինն էր շարքի պատմության մեջ։

#### Assassin’s Creed Syndicate
«Assassin's Creed Syndicate»-ը թողարկվել է 2015 թվականի հոկտեմբերին PlayStation 4 և Xbox One, նոյեմբերին՝ Windows, իսկ 2020 թվականի դեկտեմբերին՝ Stadia համակարգերի համար։ Արդի ժամանակներում խաղացողները կառավարում են նույն անանուն նորեկին, որը հանդես էր գալիս «Assassin's Creed Unity»-ում։ Այս անգամ նա պետք է օգնի ասսասիններին գտնել Լոնդոնում թաքցված «Էդեմի պատանքը»։ Հիմնական սյուժեն ծավալվում է Վիկտորյական դարաշրջանի Լոնդոնում և հետևում է երկվորյակ ասսասիններ Ջեյքոբ և Իվի Ֆրայերին։ Նրանք գործում են կազմակերպված հանցավորության աշխարհում, որպեսզի քաղաքը հետ խլեն տամպլիերների վերահսկողությունից և թույլ չտան նրանց գտնել պատանքը։ Պատմությունը ներառում է նաև Առաջին համաշխարհային պատերազմի ժամանակաշրջանի Լոնդոնին վերաբերող հատվածներ, որտեղ Ջեյքոբի թոռնուհին՝ Լիդիա Ֆրայը, պայքարում է գերմանացի զինվորների ու տամպլիեր լրտեսների դեմ և փնտրում «Իմաստունին»։
2014 թվականի դեկտեմբերին համացանցում հայտնվեցին «Victory» անվանումը կամ աշխատանքային կոդը կրող նոր խաղի լուսանկարներն ու տեղեկությունները, ինչը հետագայում հաստատվեց Ubisoft-ի կողմից։ 2015 թվականի մայիսին հայտնի դարձավ, որ նախագիծը վերանվանվել է «Syndicate», իսկ մայիսի 12-ին խաղը պաշտոնապես ներկայացվեց։ Այն պահպանում է «Unity»-ի խաղային տարրերի մեծ մասը՝ ներմուծելով տեղաշարժման նոր համակարգեր, ինչպիսիք են կառքերը և մագլցման ճոպանը, ինչպես նաև կատարելագործված մարտական մեխանիկաներ։ Սա շարքի առաջին խաղն է, որն ունի երկու գլխավոր հերոս, որոնց միջև խաղացողը կարող է փոխվել թե՛ առաքելությունների ընթացքում, թե՛ դրանցից դուրս։

#### Assassin's Creed Origins
«Assassin's Creed Origins»-ը ֆրանշիզայի վերագործարկումն է, որը թողարկվել է 2017 թվականի հոկտեմբերին PlayStation 4, Xbox One և Windows, իսկ 2020 թվականի դեկտեմբերին՝ Stadia խաղային համակարգերի համար։ Խաղը ներկայացնում է արդի ժամանակների նոր գլխավոր հերոսուհուն՝ Լեյլա Հասանին, և բացահայտում Ասասինների եղբայրության ու Տամպլիերների միաբանության հակամարտության ակունքները։ Սյուժեն ծավալվում է Հին Եգիպտոսում՝ Պտղոմեոսյան ժամանակաշրջանի վերջում, և հետևում է մաջայ Բայեկին ու նրա կնոջը՝ Այային։ Նրանց պայքարը Հնագույնների միաբանության՝ Տամպլիերների նախորդների դեմ, հանգեցնում է Թաքնվածների ստեղծմանը, որոնք էլ հանդիսանում են Ասսասինների եղբայրության նախահայրերը։

Ի տարբերություն շարքի նախորդ մասերի, որոնք ունեին մարտա-արկածային կառուցվածք, այս խաղը ներկայացված է որպես մարտական դերային խաղ և ներմուծում է բազմաթիվ նորույթներ, այդ թվում՝ հարվածների գրանցման վրա հիմնված ամբողջությամբ վերափոխված մարտական համակարգ։

#### Assassin's Creed Odyssey
«Assassin's Creed Odyssey»-ն թողարկվել է 2018 թվականի հոկտեմբերին PlayStation 4, Xbox One, Windows և Nintendo Switch, իսկ 2019 թվականի նոյեմբերին՝ Stadia խաղային համակարգերի համար։ Արդի ժամանակների սյուժեն շարունակում է «Origins»-ի իրադարձությունները. ասսասինների շարքերը համալրելուց հետո Լեյլան փնտրում է Ատլանտիդան, որտեղ, ըստ լուրերի, պահվում է հզոր արտեֆակտը՝ Հերմես Եռամեծի գավազանը։ Հիմնական պատմությունը ծավալվում է դասական Հունաստանի ծաղկման շրջանում՝ Աթենքի և Սպարտայի միջև ընթացող Պելոպոնեսյան պատերազմի ժամանակ։ Խաղացողները կարող են ընտրել երկու գլխավոր հերոսների՝ Ալեքսիոսի և Կասանդրայի միջև՝ ձեռնամուխ լինելով իրենց ընտանիքի գաղտնիքների բացահայտմանը և պայքարելով տամպլիերների նախատիպը հանդիսացող «Կոսմոսի պաշտամունք» կազմակերպության դեմ, որը պատասխանատու է պատերազմի հրահրման համար։

Խաղի մասին տեղեկությունները համացանցում հայտնվեցին 2018 թվականի մայիսին ֆրանսիական «Jeuxvideo» կայքի հրապարակած լուսանկարի միջոցով, իսկ պաշտոնական հայտարարությունը տեղի ունեցավ E3 2018 ցուցահանդեսի ժամանակ։ «Origins»-ի նմանությամբ, այս նախագիծն ավելի մեծ շեշտադրում է կատարում դերային տարրերի վրա և ներմուծում է երկխոսությունների ընտրության համակարգ ու ճյուղավորված առաջադրանքներ, որոնք կարող են հանգեցնել տարբեր վերջաբանների։ «Odyssey»-ն նաև «Assassin's Creed: Rogue»-ից հետո առաջին մասն է, որտեղ առանցքային նշանակություն ունեն ծովային մարտերն ու հետազոտությունները, իսկ գլխավոր հերոսը ղեկավարում է տրիերա տեսակի ռազմանավը։

#### Assassin's Creed Valhalla
«Assassin's Creed Valhalla»-ն թողարկվել է 2020 թվականի նոյեմբերին PlayStation 4, PlayStation 5, Xbox One, Xbox Series X/S, Windows և Stadia համակարգերի համար։ Խաղը եզրափակում է Լեյլայի շուրջ ծավալվող արդի ժամանակների սյուժետային գիծը. վերջինս պետք է Նորվեգիայում գտնի Առաջին քաղաքակրթության տաճարը՝ Երկրի մագնիսական դաշտը վերականգնելու համար, քանի որ «Assassin's Creed III»-ում Դեսմոնդի զոհաբերությունը միայն հետաձգել էր աշխարհի կործանումը։ Հիմնական պատմությունը տեղի է ունենում 9-րդ դարի վերջին՝ դեպի Բրիտանական կղզիներ վիկինգների արշավանքների ժամանակաշրջանում։ Խաղացողները կառավարում են վիկինգների առաջնորդ Էյվոր Վարինսդոտիրին, որը ներքաշվում է «Թաքնվածների» և «Հնագույնների միաբանության» հակամարտության մեջ՝ փորձելով Անգլիայում հիմնել նոր բնակավայր։

«Valhalla»-ն պաշտոնապես հայտարարվեց 2020 թվականի ապրիլին։ Ubisoft Montreal ստուդիան ղեկավարել է մշակման գործընթացը՝ համագործակցելով Ubisoft-ի տասնչորս այլ ստուդիաների հետ։ Նախագծի մասին տեղեկությունները համացանցում հայտնվել էին դեռևս 2019 թվականի ապրիլին՝ «Assassin's Creed Kingdom» աշխատանքային անվանմամբ։ Նախորդ մասերի նման, «Valhalla»-ն մարտական դերային խաղ է՝ կենտրոնացված մարտերի և հետազոտությունների վրա, թեև այն վերադարձնում է մի շարք տարրեր, որոնք բացակայում էին «Origins» և «Odyssey» խաղերում, օրինակ՝ սոցիալական գաղտնագործունեությունը և սեփական բնակավայրի զարգացման համակարգը։

#### Assassin's Creed Mirage
«Assassin's Creed Mirage»-ը թողարկվել է 2023 թվականի հոկտեմբերին Windows, PlayStation 4, PlayStation 5, Xbox One և Xbox Series X/S համակարգերի համար։ Գործողությունները տեղի են ունենում Իսլամի ոսկեդարի ժամանակաշրջանի Բաղդադում։ Սյուժեն հետևում է Բասիմ իբն Իսհակին՝ «Assassin's Creed Valhalla»-ից հայտնի կերպարին, և ներկայացնում է նրա վերափոխումը փողոցային գողից դեպի «Թաքնվածների» միաբանության անդամ՝ «Valhalla»-ի իրադարձություններից մեկ տասնամյակ առաջ։ Խաղի մշակման փիլիսոփայությունը նպատակ ուներ վերադառնալ շարքի արմատներին՝ կենտրոնանալով գաղտնագործունեության, պարկուրի և սպանությունների վրա՝ փոխարինելով վերջին մասերում գերակշռող դերային տարրերին։

2022 թվականի սկզբին հաղորդվեց, որ մշակվում է «Rift» աշխատանքային անվանումը կրող նոր խաղ, որի թողարկումն սպասվում էր 2022-ի վերջին կամ 2023-ի սկզբին։ Ըստ տարբեր տեղեկությունների՝ նախագիծն սկզբում նախատեսված էր որպես «Valhalla»-ի սյուժետային հավելում և պետք է ավելի նման լիներ շարքի հին խաղերին՝ ունենալով ավելի փոքր տարածք և մեծ շեշտադրում գաղտնագործունեության վրա։ 2022 թվականի սեպտեմբերի 1-ին Ubisoft-ը պաշտոնապես հաստատեց խաղի անվանումը՝ «Assassin's Creed Mirage», որին հաջորդեց ամբողջական ներկայացումը սեպտեմբերի 10-ին կայացած «Ubisoft Forward» միջոցառման ժամանակ։ 2023 թվականի մայիսին «PlayStation Showcase»-ի շրջանակներում ցուցադրվեց նոր թրեյլեր, որը հայտնեց թողարկման նախնական օրը՝ հոկտեմբերի 12-ը, սակայն հետագայում այն տեղափոխվեց հոկտեմբերի 5-ին։

#### Assassin's Creed Shadows
«Assassin's Creed Shadows»-ը թողարկվել է 2025 թվականի մարտին PlayStation 5, Windows, Xbox Series X/S և macOS համակարգերի համար։ Գործողությունները տեղի են ունենում Սենգոկու ժամանակաշրջանի վերջում գտնվող Ճապոնիայում։ Խաղն ունի երկու տարբերվող գլխավոր հերոսներ՝ կունոիչի (կին նինջա) Ֆուձիբայասի Նաոեն և աֆրիկացի սամուրայ Յասուկեն, որի կերպարը հիմնված է նույնանուն պատմական անձի վրա։ Ubisoft Quebec ստուդիայի կողմից մշակված այս նախագիծը, «Odyssey»-ի նմանությամբ, մարտական դերային խաղ է, որտեղ շեշտը դրված է երկու խաղային կերպարների յուրահատուկ հմտությունների վրա։ Սա նաև շարքի առաջին մասն է, որը ներառում է «Անիմուս Հաբը» (Animus Hub), որը նախկինում հայտնի էր որպես «Assassin's Creed Infinity»։

«Shadows»-ի մասին առաջին անգամ հայտարարվեց 2022 թվականի սեպտեմբերին «Ubisoft Forward» միջոցառման ժամանակ՝ «Assassin's Creed: Codename Red» աշխատանքային անվանմամբ, որպես ֆեոդալական Ճապոնիայի ժամանակաշրջանում տեղի ունեցող հաջորդ մեծ նախագիծ։ Սկզբնական շրջանում քիչ մանրամասներ էին հայտնի, թեև ֆրանշիզայի գործադիր պրոդյուսեր Մարկ-Ալեքսիս Կոտեն նշել էր, որ խաղը թույլ կտա խաղացողներին վերապրել «հզոր սինոբիի երևակայությունը»։ 2024 թվականի մայիսի 15-ին թողարկվեց առաջին թրեյլերը, որը հայտնեց պաշտոնական անվանումը և թողարկման նախնական օրը՝ 2024 թվականի նոյեմբերի 15-ը։ Սեպտեմբերին Ubisoft-ը հայտարարեց թողարկման հետաձգման մասին մինչև 2025 թվականի փետրվարի 14-ը, իսկ հունվարին խաղը կրկին հետաձգվեց՝ վերջնականապես թողարկվելով 2025 թվականի մարտի 20-ին։

### Ապագա  նախագծեր
2009 թվականին խոսելով շարքի ապագայի մասին՝ Ubisoft-ի ներկայացուցիչ Սեբաստիան Պյուելը նշել էր, որ ընկերությունը կարող է ստեղծել «նմանատիպ 35 խաղ», իսկ Լորան Դետոկը հույս էր հայտնել հասնել մինչև «Assassin's Creed 10»-ին։ 

2011 թվականի նոյեմբերին Ubisoft-ի կողմից անցկացված հարցումը մասնակիցներին առաջարկում էր ընտրել այն վայրերն ու ժամանակաշրջանները, որոնք նրանք կցանկանային տեսնել շարքի հաջորդ խաղերում, այդ թվում՝ Միջնադարյան Չինաստանը, Վիկտորյական դարաշրջանի Անգլիան, Հին Եգիպտոսը, Ամերիկայի պորտուգալական և իսպանական գաղութացումը, Ամերիկյան հեղափոխությունը, Ռուսական հեղափոխությունը, ֆեոդալական Ճապոնիան և Հին Հռոմը։ Չնայած «Assassin's Creed III»-ի ստեղծագործական տնօրեն Ալեքս Հատչինսոնը ժամանակին նշել էր, որ Երկրորդ համաշխարհային պատերազմը, ֆեոդալական Ճապոնիան և Հին Եգիպտոսը վատագույն տարբերակներն են խաղաշարի համար, այդ միջավայրերից շատերը հետագայում օգտագործվեցին «Syndicate», «Assassin's Creed III», «Chronicles», «Origins» և «Shadows» խաղերում, իսկ Համաշխարհային պատերազմների դրվագները հայտնվեցին որպես առանձին հատվածներ «Syndicate» և «Unity» նախագծերում։

2024 թվականի հունիսի 28-ին Ubisoft-ի գործադիր տնօրեն Իվ Գիյմոն հաստատեց շարքի հին խաղերի վերամշակումների մշակման փաստը՝ նշելով, որ դա թույլ կտա արդիականացնել նախկինում ստեղծված հարուստ աշխարհները նոր սերնդի համար։

## Խաղերը

## Ֆիլմեր
2009 թվականին YouTube կայքում հայտնվեց «Assassin's Creed: Lineage» կարճամետրաժ ֆիլմը, որը պատմում էի Էցիոյի հոր՝ Ջովաննի Աուդիտորեի մասին։

2012 թվականի հոկտեմբերին Ubisoft ընկերությունը հայտնեց New Regency-ի հետ համաձայնության ՝ համատեղ լիամետրաժ ֆիլմ նկարելու մասին, իսկ ֆիլմի դիստրիբյուտորը դարձավ 20th Century Fox ընկերությունը։

2013 թվականին ֆիլմի պրոդյուսերը դարձավ Ֆրենկ Մարշալը։ Գլխավոր դերը ստացավ Մայքլ Ֆասբենդերը («Անփառունակ սրիկաները», «Իքս մարդիկ։ Առաջին դաս»)։ Նկարահանումները ծրագրված էր սկսել 2014 թվականի օգոստոսին, իսկ ֆիլմի թողարկումը նշանակված էր 2015 թվականի օգոստոսի 7-ին։ Ի սկզբանե ֆիլմի սցենարիստը Մայքլ Լեսլին էր, սակայն նրա սցենարը դուր չեկավ պրոդյուսերներին, և սցենարիստ դարձավ Սքոթ Ֆրենկը, որին էլ իր հերթին փոխարինեցին Ադամ Կուպերը և Բիլլ Քոլլաջը։ Ռեժիսոր դարձավ Ջասթին Կուրզելը։ 2015 թվականին դերասանական կազմին միացավ Մարիոն Քոտիարը։ Նկարահանումներին մասնակցեցին նաև Մայքլ Քեննեթ Ուիլյամսը և Արիանա Լաբեդը։

2015 թվականի հունվարին ֆիլմի շնորհանդեսը տեղափոխվեց 2016 թվականի դեկտեմբերի 21-ին, իսկ 2015 թվականի փետրվարին հայտնի դարձավ ֆիլմի արտադրության մեկնարկի մասին։ Ֆիլմը չի ունենալու ուղղակի կապ խաղերի հետ։ Գլխավոր հերոսը կդառնա Քալլում Լինչը (Մայքլ Ֆասբենդերի դերակատարմամբ), ով Ասսասն Ագիլարի հետնորդն է։

## Մուլտֆիլմեր
2010 թվականին դուրս եկավ «Assassin’s Creed: Ascendance» կարճամետրաժ մուլտֆիլմը, որը պատմում էր Չեզար Բորջիայի մասին։

«Assassin’s Creed: Revelations — Animus Edition»-ի և «Assassin’s Creed: Revelations — Collectors Edition»-ի հատուկ հրատարակումների մեջ մտնում է «Assassin's Creed: Embers» մուլտֆիլմը, որը պատմում է արդեն ծեր Էցիոյի կյանքի վերջին տարիների մասին։

## Գրքեր և կոմիքսներ
2010 թվականի նոյեմբերին դուրս եկավ «Assassin’s Creed: The Fall» երեք կոմիքսներից առաջինը։

2009 թվականի նոյեմբերի 13-ին լույս տեսավ «Assassin's Creed Vol. 1: Desmond» գրաֆիկական վեպը, ապա՝ «Assassin's Creed Vol. 2: Aquilus»-ը։ 2011 թվականի դեկտեմբերին հրապարակվեց «Assassin’s Creed Vol. 3»-ը, հետո՝ «Hawk»-ը, որն ունեցավ շարունակություն «El Cakr» անվանումով։

Խաղի առաջին մասից հետո լույս տեսավ «Assassin's Creed: Graphic Novel» կոմիքսը, երկրորդ մասից հետո՝ «Assassin's Creed: Renaissance» վեպը նրա մոտիվներով։ «Եղբայրություն»-ից հետո դուրս եկավ «Assassin’s Creed: Brotherhood» վեպը։ 2011 թվականի հուլիսին դուրս եկավ «Assassin's Creed: The Secret Crusade» վեպը առաջին խաղի մոտիվներով, բայց շարունակությամբ։

2011 թվականի ամռանը տեղի ունեցավ «Assassin's Creed: The Chain» կոմիքսի անոնսը, որը Դանիել Քրոսի և Նիկոլայ Օռլովի պատմության շարունակությունն էր։ 2012 թվականի դեկտեմբերին հրատարակվեց «Assassin's Creed: Forsaken» գիրքը, որի գործողությունները պտտվում են չորրորդ խաղի և մինչև 3 խաղը տեղի ունեցած իրադարձությունների շուրջը։ Գլխավոր հերոսը Հեյթեմ Քենուեյն է։

2013 թվականի հոկտեմբերի 31-ին դուրս եկավ Բրենդոն Ֆլետչերի «Assassin's Creed: Brahman» կոմիքսը, որի գործողությունները տեղի են ունենում Հնդկաստանում, XIX դարում։

2013 թվականի օգոստոսին ճապոնական «Jump» ամսագրում հրապարակվեց «Assassin’s Creed 4: Black Flag» մանգան։

## Ծանոթագրություններ

## Արտաքին հղումներ
* Հրատարակողի կայքը
* Մշակողներ կայքը 
* Assassin’s Creed Wiki 
* Պաշտոնական ֆան-էջ 

Կատեգորիա:Համակարգչային խաղերի սերիաներ